
J e g y z ő k ö n y v

Készült a Bácsalmás Város Önkormányzata Képviselő-testületének 2011. május 31-én, 16.00 órai kezdettel, a Polgármesteri Hivatal földszinti nagytanácskozótermében megtartott közmeghallgatásán. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza, Bánfi Attila, Nagy Gábor, Pálmai Zoltán (később érkezett), dr. Tanács Róbert és Turcsányi Csaba képviselők (9);

Dr. Keresztury Monika jegyző, Kozák Gáborné aljegyző, Farkas Zoltánné szociális, egészségügyi és családvédelmi osztályvezető, Pap Ágnes HpB-tag, Csőke Gyula PFB-tag, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. (a továbbiakban: BÖKK Nkft.) ügyvezetője, Kovács B. Károlyné általános iskolai igazgató, Taszler Tiborné óvodavezető, Nagyfejeőné Bédits Zsuzsanna, az Alapszolgáltatási Központ képviseletében, Bekes Erika Andrea, a Bácsalmási Szennyvízközmű Építő Víziközmű Társulat képviseletében, Budai Imre, a SZEKÉSZ Kft. ügyvezetője, Krix János, a Bácsalmási Németek Egyesületének elnöke, Kerényi Tamás beruházási ügyintéző, Vérné Soltész Ilona városüzemeltetési ügyintéző, Városi Orsolya vagyongazdálkodási ügyintéző, Mészáros Istvánné, a Civil Kerekasztal delegáltja, Juhász Jenő, a Petőfi Népe tudósítója, valamint 28 helyi lakos (45);

Jegyzőkönyvvezető: Zobokiné Bite Gyöngyi testületi ügyintéző.

Németh Balázs polgármester a közmeghallgatáson megjelenteket köszöntve az ülést megnyitja. Megállapítja a határozatképességet, mert a megválasztott 9 főből 8 fő jelen van (89 %). Tájékoztatásul elmondja, hogy Pálmai Zoltán képviselő később csatlakozik hozzájuk. Jegyzőkönyv-hitelesítőknek dr. Tanács Róbert és Turcsányi Csaba képviselőket javasolja kijelölni.
A képviselő-testület egyhangúlag (8 igen szavazattal) az alábbi határozatot hozza:
203/2011. (V. 31.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete dr. Tanács Róbert és Turcsányi Csaba képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirend elfogadását szavazásra bocsátja.
A képviselő-testület egyhangúlag (8 igen szavazattal) az alábbi határozatot hozza:

204/2011. (V. 31.) Bácsalmás v. öh.

Napirend megállapítása 
Határozat
Bácsalmás Város Önkormányzatának Képviselő-testülete a 2011. május 31-i közmeghallgatásán a következő napirendi pontokat tárgyalja meg:

1. Tájékoztató az emeltszintű szakorvosi rendelő kialakításáról
2. Tájékoztató a szennyvízcsatornázásról

3. Tájékoztató az elmúlt fél év legfontosabb döntéseiről, az elnyert pályázatokról, az önkormányzat jelentősebb célkitűzéseiről

4.  Lakossági közérdekű kérdések és javaslatok meghallgatása, megvitatása

1. napirendi pont
Tájékoztató az emeltszintű szakorvosi rendelő kialakításáról
(A tájékoztató a jegyzőkönyv melléklete.)

Németh Balázs polgármester ismerteti az „Emeltszintű kistérségi szakrendelő kialakítása Bácsalmáson” projekthez tartozó építés-kivitelezési és eszközbeszerzési feladatok összefoglalásáról szóló tájékoztató lényegét. Hozzáteszi, hogy igyekeznek minél több helyi vállalkozót bevonni, de a speciális beszerzéseknél ez nem lehetséges. Kérdezi, hogy van-e kérdés a szakrendelővel kapcsolatosan, és mivel nincs, kijelenti, hogy a 4. napirendi pont keretében is lesz lehetőség kérdésfeltevésre.

2. napirendi pont

Tájékoztató a szennyvízcsatornázásról

(A tájékoztató a jegyzőkönyv melléklete.)

Németh Balázs polgármester elmondja, hogy az iménti és a jelen pályázat meghatározza a közeljövőben a város életét. A jelenlegi vezetés is erősíteni szeretné a városi és körzetközponti jelleget. A közoktatás, egészségügy, közigazgatás nagy átalakítás előtt áll. Szépen működő, jól kiépített rendszereket próbálnak meg létrehozni, azokat továbbvinni, hogy az átalakítás során ezeket prezentálni tudják. A szakrendelő nemcsak Bácsalmás betegeit, hanem a kistérséget is kiszolgálja, és Mélykútról is járnak ide betegek. 
A szennyvízpályázat több évet ölel át. Ismerteti a projektről készített tájékoztató lényegét, hozzátéve, hogy a második fordulós döntés nyárra várható. Ha a 2. körben nem nyer a pályázat, később újra beadhatják. A bankkal kapcsolatos tárgyalás 5 órán keresztül folyt, a hitelfolyósítási jutalékot 1,5 %-ról 0,1 %-ra sikerült lealkudni, ez 6 M Ft helyett 400 E Ft költséget jelent. A kivitelező kiválasztása még nem történt meg, mert még nem bírálták el a 2. körös pályázatot. A beruházás valószínűleg a jövő év tavaszán indulhat meg. Igyekeztek a honlapon és a városi újságban is tájékoztatni a lakosságot a szennyvízcsatornázásról. A felmerülő kérdésekre szívesen válaszol.
Pálmai Zoltán képviselő 16 óra 20 perckor csatlakozik az üléshez.

3. napirendi pont

Tájékoztató az elmúlt fél év legfontosabb döntéseiről, az elnyert pályázatokról, az önkormányzat jelentősebb célkitűzéseiről

(Szóbeli tájékoztató.)
Németh Balázs polgármester elmondja, hogy szinte teljesen kicserélődött képviselő-testület állt fel az októberi választás után. A költségvetés készítésekor szembesültek az önkormányzat nehéz anyagi helyzetével. A két évvel ezelőttihez képest mintegy 90 M Ft-tal csökkent a normatív támogatás, az intézményeiket viszont működtetni kell. Nem szeretne a múltba tekinteni, megpróbálnak a jövővel foglalkozni. Bácsalmáson üres a kassza, sőt mínuszos, de országosan sem jobb a helyzet. 
A kitörési pontot a belső erőforrások minél jobb kihasználásában látja. Kb. 1 Mrd Ft-ot tesz ki Bácsalmás lakosainak egyévi élelmiszerfogyasztása. A település helyzete az élelmiszerek helyben való megtermelésével javulhatna, amely külföldön már nem ismeretlen. Ha a gazdaságukat nem tudják megerősíteni, és nem tudnak munkahelyeket teremteni, akkor Bácsalmás ellehetetlenül. Nagyobb potenciát az önfoglalkoztatási módszerekben lát. Minőségben nagyon visszaestek szociológiai, pszichológiai, egyéb vetület miatt. Összefogásra van szükség. A múltban negatív tapasztalat volt, jelenleg kiábrándultság van, a bizalomvesztést helyre kellene állítaniuk. Az önkormányzat igyekszik minden segítséget megadni, a termékek feldolgozására szeretnék a hangsúlyt fektetni, a helyi piacot szeretnék megteremteni. 
Az itt lakóknak a gazdaságélénkítés, a munkahelyteremtés a fontos. Szeretnék a gazdaságot élénkíteni, de ehhez ismerniük kell az emberek véleményét, ennek érdekében különböző fórumokat szeretne összehívni.
Fejlesztésekre szinte csak pályázati támogatással van lehetőség. Összefogásra alapozott munkálatokat szeretnének elindítani, a közszolgáltatási kft-n keresztül, pályázat igénybevételével szeretnék felújítani a káptalanfüredi tábort. Úgy véli, hogy teljesen élhető kisvárost tudnának megvalósítani az élelmiszerek helyben való megtermelésével. Helyszíni bejáráson vettek részt a vasútállomás környezetének rendbetétele érdekében, e kérdés megoldása elsősorban összefogáson múlik. 

A képviselő-testület kezdeményezte a 2002-ben alakított Bácsalmás Innovatív Nkft. végelszámolását. A tartalom jó volt, a tevékenységre szükség van, de az utóbbi hónapokban nagyon sok forrást kellett átcsoportosítaniuk a kötvénypénzből a kft. működésére. A pályázatok utánkövetésére ki kell alakítaniuk egy csapatot, ennek a struktúrájának, formájának kialakítása folyamatban van. 
Az év második felében lesznek újra kiírva a LEADER-pályázatok, az élelmiszer-feldolgozásban lát nagyobb potenciált. 

Megköszöni az előző városvezetésnek az elindított pályázati folyamatokat, és az intézményvezetőknek, jegyzőnek, képviselő-testületnek, hogy egy irányba haladnak. 

Tájékoztatásul elmondja, hogy néhány hónappal ezelőtt zárult le a Göcsi Park projekt; a Gr. Széchenyi u. 75. szám alatti ingatlanban pályázati támogatással új háziorvosi rendelőket alakítottak ki, folyamatban van a „Napelemes megújuló energiahasznosító rendszer telepítése Bácsalmás város egyes önkormányzati épületein” című projekt megvalósítása a tanuszodára, gimnáziumra, Polgármesteri Hivatalra vonatkozóan. 
Az üzemeltetési költségek mellett a tanuszoda havi 3 M Ft kiadást jelent a városnak. Folyamatosak a tárgyalások, bízik abban, hogy az év második felében le tudják zárni a szerződést, az épület minél jobb kihasználására törekednek. 
A Rákóczi és Köztársaság utca útfelújítása is folyamatban van, közbeszerzési bonyodalmak miatt kissé késve, de lassan megkezdődik a kivitelezés. 

A közútkezelő kht. a Szt. János utca útjának felújítását tervezi, a Kossuth utcai stoptáblától a bácsbokodi stoptábláig újítanák fel az utat. A pályázattal idén el kell számolniuk. Ez a fejlesztés rajtuk kívülálló, garanciát nem tud vállalni a megvalósítás időpontjára.

Bailo Amadou képviselő felhívja a figyelmet arra, hogy a szakrendelőnél említett 29 M Ft-os költség csak a pótmunka díja volt.
Németh Balázs polgármester tájékoztatásul elmondja, hogy „Kistérségi székhely integrált fejlesztése – Tudás és Információs Központ” címmel pályázatot nyújtottak be, amely magában foglalja a művelődési ház felújítását, zöldfelület karbantartását, kiépítését, a piactér burkolatjavítását stb. A pályázat pozitív elbírálására várnak, nem lesz könnyű folyamatosan fenntartani és rendezvényekkel megtölteni a könyvtárat, Fiedler-házat, művelődési házat. 
A szakorvosi rendelő pályázatánál említett 29 M Ft valóban a pótmunkák költségét jelenti; kb. 100 M Ft önerőt biztosítottak már a projekthez, ebből 21 M Ft-ra tudnak pályázni az EU Önerő Alapból. 
4. napirendi pont

Lakossági közérdekű kérdések és javaslatok meghallgatása, megvitatása

Németh Balázs polgármester várja a lakossági kérdéseket, észrevételeket.

Járóka Béla helyi lakos kér szót, és elmondja, hogy
· zavarja a meghívóban lévő szöveg, miszerint várják a közérdekű kérdéseket, javaslatokat, de egyéni ügyek, panaszok intézésére nincs mód; szerinte minden ügy egyedi, bárkinek, bármi gondja van, elmondhatja;
· a közterületen az utak javítása felháborító, példának említi a Kossuth utcát;
· régi vasút rendbetétele: hozzá nem értő emberek végezték, dilettáns módon, most már járhatatlan;

· a mellékutcákban a téli hó-eltakarítás nem történt meg, akkor sem, amikor nappal kicsit enyhült az idő, ezért éjszakára ismét lejegesedett az út;
· a kerékpárúton a jeleket újra fel kellene festeni, mert lekoptak;
· korábban volt a településen KRESZ-park, az építésében ő is részt vett, mára az összes táblát ellopták;
· a temető karbantartása nem megfelelő, felháborítónak tartja, hogy áprilisban még mindig tele van szeméttel;

· nem érti, hogy milyen jogon vágják ki a diófákat a városban úgy, hogy a tulajdonosokat meg sem kérdezik róla; tudja, hogy az utcán lévő fa közterületen van, de a tulajdonos tartja rendben ezt a területet, aki maga is igényt tartana a fára;
· a piac területén az árak nincsenek feltüntetve, az utak rossz állapotban vannak;
· tudja, hogy új rendelet lesz a kutyatartásról, amely alapján 2,5 E Ft-ot kell majd fizetni a kutyatulajdonosnak, de káosz van az utcákon, a képviselők szemet hunynak e felett, ezért a díjért hetente egy autóval végig lehetne járni a várost;

· régebben volt közterület-felügyelet, az elhagyott házak környezete borzalmas, sok helyen gaztenger van, a környezet rendbetételére figyelmeztetni kellene a tulajdonost, nem büntetni, közterület-felügyelőre szükség lenne;
· a közbiztonság terén polgárőrségre is szükség lenne, nem látja nyomát kamerarendszernek;
· köszönet a virágos közterületekért, egyes részeken már látszik a ’70-es évek Bácsalmása;
· a szakrendelőben a lift kezelése, működtetése nem megoldott;
· az új háziorvosi rendelőben is zárva van a WC, kulcsot kell kérni a használatához, a XXI. században nem lehet ezt megtenni egy közintézményben; a lopások elkerülése végett kamerát lehet felszerelni; a beléptető rendszert feleslegesnek tartja, mert a betegek behívása nem érkezési sorrendben történik; az asszisztensek magatartása, hangneme nem megfelelő;
· a rendelőintézetnél nem kellett volna feltörni a meglévő burkolatot, mert ugyanolyat alakítottak ki, a korábbi is akadálymentesített volt;
· a beruházásoknál a munkahelyteremtésre kellene koncentrálni, mert a pályázatokat az önkormányzat írja ki;

· a képviselő-testület megszavazta a folyékony hulladék ürítési díjának emelését, a közszolgáltatási kft. becsapja a lakosságot, mert 3 m3-t számláz 1 m3-es tartályú járműnél; a lakosságot nem tájékoztatták arról, hogy a 10. ürítés után 50 % kedvezmény jár;

· sok civil szervezet van Bácsalmáson, bűncselekmény 1 civil szervezet kiemelése, a Petőfi Városi Sportegyesület (a továbbiakban: PVSE) most is 2 M Ft-os támogatást kapott; a futballcsapatra nincs szükség, nem kell külföldi edző, két osztállyal lejjebb is játszhatnának, nem tömegsportot űznek, a horgászegyesület tevékenysége sokkal inkább tömegsport, a lovas és a karate szakosztály már kiválóan működik;
· gratulál a polgármesternek az említett pénzügyi sikerhez, de sok mindent hall, ami csak elvi síkon valósul meg, miközben nem pénzkérdés, pl. helyi bolt létrehozása sem lenne bonyolult;
· fogadóórákat nem tartanak a képviselők, tudomásul kell venni, hogy a lakosság választotta meg őket; egyedül Tanács doktor tart fogadóórát, a többiek nem kíváncsiak a lakosság véleményére;
· felháborítja, hogy a helyi tévé nem közvetítette a víziközmű társulattal és szennyvízcsatornázással kapcsolatos tájékoztatót;
· nem ért egyet azzal, hogy 60 M Ft működési hitelfelvétel tervezett a költségvetésben, mert ezt a lakosság fizeti vissza, az ő 27 E Ft-jára ne vegyenek fel hitelt;

· ha ennyire üres a kassza, miért kerül 46 M Ft-ba a nem kötelező, béren kívüli juttatások kifizetése, és miért kell 16 M Ft-ot juttatni külsős tanácsadóknak, mikor arról volt szó, hogy ingyen dolgoznak, ezt az összeget az intézmények fenntartására kellene fordítani;
· az összefogás szép dolog, minden programban szerepel, de amikor a horgászegyesületnek szeretett volna előlapokat nyomtattatni, az új informatikus negyedórán keresztül arról győzködte, hogy hogyan nem lehet ezt megtenni; a horgászegyesület megpróbál valamit tenni a városért, 3 éve az elitben van, vidéki versenyeken jól szerepelnek, nem hiszi, hogy nagyon megterhelné az önkormányzat költségvetését, ha néhány pólót kapnának;
· a PVSE-t milliókkal támogatja a képviselő-testület, miközben a sportpálya kapui zárva vannak.

Németh Balázs polgármester az észrevételekre válaszolva elmondja, hogy 

· az informatikus korrektül viselkedett, amikor azt mondta, hogy a kérésnek szívesen eleget tenne, de alkalmazottként csak vezetői utasításra készítheti el az előlapokat; egy kolléganője pedig ezzel kapcsolatos pályázati lehetőségre hívta fel a figyelmet, felajánlva segítségét; ez az észrevétel egyedi problémát vetett fel, a többi közérdekű volt, az elhangzottak 90 %-ával kapcsolatos intézkedés folyamatban van;
· a főbb közterületi utakat a közútkezelő kht. tartja rendben, személyesen is részt vett kecskeméti egyeztetésen;

· tájékoztatójában is kiemelte, hogy a MÁV-val felvették a kapcsolatot, a vasútállomás környékének rendbetételére szervezik az összefogást, amelyre esélyt lát;
· várják a bejelentéseket, hogy hol kopott el a kerékpárút felfestése.
Járóka Béla helyi lakos megjegyzi, hogy nem tudnak közlekedni, mert a gyerekeknek nem tanítják meg azt, a rendőrségnek nem a testületnek kellene beszámolni, hanem a lakosságnak, nincs megelégedve a rendőrök fellépésével.

Németh Balázs polgármester kijelenti, hogy a jelzéseket továbbítják az illetékeseknek. Felkéri a jegyzőt a közterület-felügyelettel kapcsolatos válaszadásra.

Dr. Keresztury Monika jegyző elmondja, hogy a képviselő-testület 2008-ban pályázati támogatással megszüntette a közterület-felügyeletet, amelyet 5 évig nem lehet visszaállítani. A feladatot közcélú alkalmazottak útján látják el, akik más hatáskörrel, de ilyen ügyekben eljárnak, figyelmeztetéseket juttatnak el az érintetteknek. A közcélú alkalmazottak 2-4 hónapos tartamban, napi 4 órában foglalkoztatottak, az általuk feltárt problémákat megpróbálják orvosolni.

Tóth Árpád alpolgármester hozzáteszi, hogy a két közcélú foglalkoztatott táblázatos formában teljes felmérést készít a város minden ingatlana vonatkozásában; nyilvántartásban rögzítik az állapotokat, amely a későbbiek folyamán nyomon követhető lesz.

Németh Balázs polgármester elmondja, hogy a temető-karbantartás kérdése többször volt már a képviselő-testület előtt, a szemét elszállítása aktuális probléma, a kérdés megoldása folyamatban van. A diófa kivágásával kapcsolatos észrevétel megválaszolására felkéri a BÖKK Nkft. ügyvezetőjét.
Barta Tiborné Gáll Ágnes, a BÖKK Nkft. ügyvezetője kijelenti, hogy a közszolgáltatási kft. feladata a beteg és veszélyessé nyilvánított fák kivágása, amely szabályozás alapján történik. A fa kivágására vonatkozó kérelem az önkormányzathoz érkezik, ezután megkeresés érkezik a kft-hez szakvéleményre. Az egészséges fák esetében nem javasolják a kivágást, de meg kell vizsgálniuk azt is, hogy építészeti szempontból veszélyt jelentenek-e. A szakvélemény alapján a jegyző dönt a fák kivágásának kérdésében. A kft. az engedély birtokában, külön juttatás nélkül vágja ki a fákat, azok anyagáért, túlnyomórészt tűzifának alkalmasak, mert általában betegek ezek a fák. A további felhasználásra alkalmas, kivágott fákat műhelybe szállítják, és pl. közterület szépítésére használják fel. Kérdezi, hogy hol történt a diófa kivágása.
Járóka Béla helyi lakos elmondja, hogy a diófa kivágása a Narancsik utcában történt, a szemetet össze sem takarították, a tulajdonos nem tudott a fa kivágásáról.
Barta Tiborné Gáll Ágnes, a BÖKK Nkft. ügyvezetője nem hiszi, hogy ilyen eset előfordulhatott, mert a tulajdonos kérése nélkül nem indul eljárás, engedély nélkül soha nem vágnak ki fát.

Németh Balázs polgármester az észrevételekre válaszolva elmondja, hogy 
· az előző képviselő-testület felmérte a piaci útburkolat állapotát, a művelődési ház pályázatának része a piactéri burkolat felújítása,
· a polgárőrséggel szoros kapcsolatot építettek ki,

· a térfigyelő kamerarendszer megvalósítása szintén a művelődési ház pályázatának része, negatív döntés esetén további pályázati lehetőséget keresnek;

· a rendelőintézeti beruházást szakemberek felügyelik, akik ingyenesen, nagyon lelkiismeretes munkát végeznek, szem előtt tartva a lehető legjobb megoldások alkalmazását, és a felújítás határidőre való befejezését; ezúton is megköszöni a munkájukat;
· 46 M Ft-os béren kívüli juttatás kifizetéséről nem tud, mióta ő a polgármester, ilyen nem történt; az ő munkáját segítő önkormányzati tanácsadók díjazás nélkül, önkéntesen végzik a tevékenységüket.

Tóth Árpád alpolgármester elmondja, hogy a Gr. Széchenyi u. 75. szám alatti, I. és III. számú háziorvosi rendelők kialakítására az előző ciklusban pályázott a képviselő-testület; elvárás volt az egymás melletti rendelés, amelyet nem akadályoz a betegirányító rendszer, erre szükség van. 
Számára is kérdéses volt, hogy miért vannak zárva az illemhelyek, mert ez nem betegbarát intézkedés. A doktor szerint azért van szükség erre a megoldásra, mert sorra tűnt el szappan, folyékony szappantartó, papírtörölköző stb., később még a kulcs is, az ott rendelő orvosnak kell a fenntartási költséget fedeznie. A kamerás megoldás véleménye szerint illemhelyre nem való.
Járóka Béla helyi lakos megjegyzi, hogy a rendelőintézet folyosóján is van kamera.

Tóth Árpád alpolgármester kijelenti, hogy a kabátok, a betegek egyéb tárgyai miatt van ott kamera. A válaszadás elfogadására kéri Járóka Bélát.
Járóka Béla helyi lakos szerint nem fogadható el a vizesblokk bezárása, mert Európában élnek, a XXI. században. A helyzetet nevetségesnek tartja, kéri, hogy az önkormányzat tegyen valamit.
Németh Balázs polgármester kijelenti, hogy átgondolják a felvetést, megoldást keresnek e kérdésre.
Tóth Árpád alpolgármester a szakrendelővel kapcsolatos észrevételre reagálva elmondja, hogy azért kért fel szakembereket a polgármester a beruházás koordinálására, mert gond volt a tervezéssel, a kivitelezéssel és a műszaki ellenőrzéssel. Az önkormányzatnak közel 30 M Ft-ot kellett biztosítania 100 %-os saját erőből a kivitelezés zavartalan lefolytatásához. Ahol lehetett, megtakarítás történt, közel 10 M Ft-tal rosszabbul jártak volna az önkéntes segítők munkája nélkül, ez a rendelőintézetre és a Gr. Széchenyi u. 75 szám alatti háziorvosi rendelőre is igaz. A kivitelezővel egyeztetett a szakma, megtörténtek a hiánypótlások.
Németh Balázs polgármester példaként említi, hogy a cserepet 4 M Ft helyett 1,5 M Ft-ért sikerült megvenni. Abszolút elkötelezettek arra, hogy a beruházásoknál minél több helyi vállalkozót vonjanak be. A közbeszerzéseknél lehetőség van részajánlat-tételre. A meghívásos közbeszerzéseknél helyi cégek is lehetőséget kapnak, szeretne párbeszédet kialakítani velük.

Parlagfű-mentesítésre most indul egy pályázat, valószínűsíti a sikerességét, kb. 12 fő 2 hónapon keresztül végzi majd ezt a tevékenységet.

A folyékony hulladék ürítésével kapcsolatos kérdés megválaszolására felkéri a BÖKK Nkft. ügyvezetőjét.

Barta Tiborné Gáll Ágnes, a BÖKK Nkft. ügyvezetője elmondja, hogy 
· a képviselő-testület 2011-ben 4 %-kal emelte meg a szippantás díját; a Bajavíz Kft-nek leürítési díjat kell fizetniük, ők is 4 %-os emelést hajtottak végre a 10 %-os szándék helyett; leürítéskor mindkét tartály után fizetniük kell; e tevékenységnél nincs lehetőségük szabad ár alkalmazására, a szolgáltatásuk minél jobb minőségben való ellátására törekszenek; akciót indítottak, aki 9 számlát felmutat, annak a 10. szippantást fél áron végzik, amely a kft-nek veszteséget jelent;
· a város teljes területén és külterületen is végzik a hó-eltakarítási tevékenységet; e télen nem várták meg, hogy 10 cm-es hó leessen, a hó-eltakarítást először a központban, majd a külső területeken végzik; biztosan nem jutottak el minden utcába, amikor még latyakos volt a hó, de homokot mindenhova szórtak, a biztonságos közlekedés feltételeit megteremtették;
· nincsenek meg a személyi és tárgyi feltételei az állandó utcai jelenlétnek a kóbor kutyák befogására, gyepmester nincs, egy nyugdíjas személy látja el ezt a feladatot 3 órában, de bejelentésre minden esetben intézkedni szoktak.

· Varga Sándorné helyi lakos elmondja, hogy 
· a Damjanich utcában lakik, e területen az utóbbi időben nagyon megsokasodtak az elhagyatott házak és a lakott, de rendetlen környezetű ingatlanok, nem lehet a járdán közlekedni, bejelentésre nem történik intézkedés;
· a Táncsics utcában, a Dudás-féle telken elszaporodott a parlagfű és a csalán, allergiát is okoz, egy évben háromszor is jelezni kell a problémát, mire egyszer lekaszálják;

· a város központja nagyon szép, rendezett, de az elhagyatott házaknál, és ahol a tulajdonos nem tartja rendben a környezetét, nagy a rendetlenség; egyetért azzal, hogy az ingatlanok udvarát is ellenőrizze az önkormányzat.

Németh Balázs polgármester elmondja, hogy folyamatban van a probléma megoldása és kezelése. Próbálnak segíteni azokon, akik nem tudják rendben tartani a környezetüket, de lehetőségeik korlátozottak, nincs megfelelő anyagi és személyi kapacitásuk ehhez; a feltérképezés folyik.
Varga Sándorné helyi lakos kifogásolja, hogy a 2011. évi hulladékszállítási címkét májusban kapták meg. Biztos abban, hogy a lakosság nagy része nem fizeti meg a hulladékszállítási díjat, miközben a kukát kiteszik a ház elé − van, ahol hetet is −, a szolgáltatási díjat valakinek ki kell fizetni. Azt a kukát nem kellene kiüríteni, amelyiknek január 1-jén nincs kifizetve a díja. 
Németh Balázs polgármester kijelenti, hogy a szolgáltatónak jelezni fogják az észrevételt.

Bailo Amadou képviselő elmondja, hogy a PVSE-hez nemcsak futball, hanem kézilabda szakosztály is tartozik. Az egyesület korábban is kiemelt volt. A támogatásuk minden évben csökken. A kölcsönt vissza kell fizetniük. Ha alacsonyabb osztályban szerepelnének, az utánpótlás versenyeztetése nem lenne megoldott, mert ott már nem kötelező ez. Az egészséges életmódra való nevelést, a mozgást fontosnak tartja.
Járóka Béla helyi lakos elmondja, hogy a horgászegyesületnek 500 tagja van, őhozzá 120 gyerek tartozik. Úgy véli, hogy ha bácsalmási személyekből nem tudják felállítani a futballcsapatot, akkor nincs is rá szükség, idegen játékosok díjazásával nem ért egyet. 

Bailo Amadou képviselő megjegyzi, hogy a világon mindenhol így működik a futball; nem mondja, hogy igazságos ez. A futball ilyen, de így is szeretik. A sportpályához őr állítására nincs lehetőség. 

Egyetért a diófa kivágásával kapcsolatos felvetéssel, miszerint, annál maradjon a fa, aki ülteti, és gondozza a környezetét.
Pálmai Zoltán képviselő, a PVSE elnöke a PVSE magas költségvetését azzal indokolja, hogy a labdarúgás kiemelt sportág, nagyon elüzletisedett, pl. évi 1 M Ft-os bírói díjat fizetnek. Általános az a rendszerváltást követő tendencia, hogy a játékosoknak óriási pénzt fizetnek, egyéb juttatásokat kapnak egészen a legalacsonyabb szintig, a megyei III. osztályig lemenően. A játékosok megszokták, hogy a sportfelszerelésüket az egyesület mosatja ki, ezen változtatni már nem tudnak, vagy megszüntetik az egyesületet, vagy működtetik.
Járóka Béla helyi lakos szerint a sportolóknak maguknak kellene kimosniuk a ruhájukat. Kérdezi, hogy hány bácsalmási lakos van a csapatban. 

Pálmai Zoltán képviselő, a PVSE elnöke kijelenti, hogy három személy nem bácsalmási. Az egyesületben kb. 130-an sportolnak, közülük 90 személy 18 év alatti, zömében bácsalmásiak, néhány vidéki sportoló van. A kistérségből is próbálják idevonzani a fiatalokat. Madarason megszűnt a serdülő csapat, Bácsalmásra igazolták a futballszerető sportolókat közülük. Nyolc csapatuk van: 9-10-11 éves, serdülő, ifi, felnőtt futball és 2 kézilabda csapat jár heti rendszerességgel mérkőzésekre, az utazási költségük a mai benzinárak mellett igen magas. A szolgáltatási díjak emelkedtek, az önkormányzati támogatás csökkent, a szponzori támogatás is kevesebb a korábbinál. Közfelháborodást keltene, ha megszűnne a PVSE.
Járóka Béla helyi lakos szerint az elvekkel van gond, mert nincs esélyegyenlőség, az előző évben 10 E Ft-ot sem kaptak az önkormányzattól horgászversenyre. A futball nem tömegsport, hanem üzlet véleménye szerint.
Németh Balázs polgármester megjegyzi, hogy örökzöld téma a sportegyesületek finanszírozása.

Pálmai Zoltán képviselő kijelenti, hogy a karate egyesületnek 220 E Ft, a horgászegyesületnek 170 E Ft támogatást biztosított ebben az évben a képviselő-testület.
Németh Balázs polgármester elmondja, hogy az őstermelői piac kérdésében munkaanyag készül, a lakossággal szeretnék egyeztetni, hogy milyen formában és hol legyen. 

A költségvetést 60 M Ft működési hiánnyal tervezték, hitelt nem szeretnének felvenni, folyamatosan keresik a lehetőséget a takarékoskodásra, ÖNHIKI-pályázatot is nyújtottak be, nagyon nehéz a város anyagi helyzete.
Bailo Amadou képviselő a képviselői fogadóórák tartásával kapcsolatos felvetésre reagálva elmondja, hogy őt bármikor meg lehet keresni személyesen és telefonon is; ha tud, segít. 
Németh Balázs polgármester hozzáteszi, hogy a polgármesteri fogadóórákon az első hetekben nem mindig tudott jelen lenni, de most már igyekszik minden alkalommal ott lenni.

Csőke Sándor helyi lakos elmondja, hogy 

· valóban vannak Bácsalmáson elhagyott telkek, épületek, omladozó házak, ez óriási problémát jelent. A település hanyatlását arra vezeti vissza, hogy a tanyasi élet felszámolásával megszűntek a kedvező viszonyok. A tanyavilág felszámolódott, jelenleg a kolhozosodáshoz hasonló folyamatot tapasztal. Az emberek akkor élhetnek közösségben, ha biztonságban érzik magukat. A korábban eladó házak most is eladóak még, megszámlálhatatlan eladó ingatlan van a településen. Érdemesnek tartaná a rangosabb épületekről hirdetményt kibocsátani Bácsalmásról kitelepítettek által lakott német területeken, érzékeltetve, hogy pihenőháznak alkalmas ingatlan itt mennyibe kerül, számukra nagyon kedvező árakkal tudnának megjelenni;
· vasárnap a templomból kifelé jövet találkozott a nemzetőrség alakulatával, akik megemlékezést tartottak a hősök napja alkalmából; a város részéről is szükségesnek tartotta volna szerény megemlékezés tartását, összefogásra van szükség a civil szervezetek és az önkormányzat között,
· nem más településekhez képest vannak lemaradva, hanem a város elvesztette azt a fényét, amely 14 E lakosnál megvolt,

· a köztisztviselők és a város vezetői is hozzáértően végzik a dolgukat, neki keserűséget, mióta itt van, nem okoztak, ezt megköszöni; a piacon, az utcán, más közösségben őt keserűség, bánat nem érte.

Németh Balázs polgármester 
· üdvözli az eladó házakkal kapcsolatos felvetést, és elmondja, hogy a szervezést elkezdték, az önkormányzatnak − magántulajdonokról lévén szó − csak szervező szerepe lehet e kérdésben,
· a nemzetőrség koszorúzásával kapcsolatos felvetésre reagálva elmondja, hogy az önkormányzat közreműködésével szép megemlékezésre készülnek.
Puruczki Péter helyi lakos elmondja, hogy a FIDESZ kezdeményezésére, a nemzetőrséggel és vállalkozókkal közösen, széles összefogással felújítják az I. világháborús hősi emlékművet, pünkösdvasárnap, mise után sok szeretettel várják az érdeklődőket az emlékmű és az országzászló újraavatására, koszorúzására. Elkezdik a régi Bácsalmás úraépítését.
Krix János helyi lakos, a Bácsalmási Németek Egyesületének elnöke elmondja, hogy 

· a diófa kivágása kapcsán apró figyelmességgel többet lehet elérni, mint szigorral; méltányolni kellene, hogy 15-20 éven keresztül söpörte valaki a leveleket; közelebb hozná egymáshoz az embereket, ha egy háztulajdonos kivághatná az általa gondozott fát;
· neki is van üresen álló háza, de rendben tartja, ez alapvető elvárás mindenkitől; hallotta, hogy nem kapnak támogatást azok, akik nem tartják rendben a portájukat, régebben „Tiszta udvar, rendes ház” címmel illették a környezetüket szépen rendben tartókat, más néven, de most is kaphatna dicsérő levelet, aki megérdemli, több figyelmességre lenne szükség; a horgászegyesület kiközösíti azokat a tagokat, akik rendetlenül viselkednek a tónál; az ingatlantulajdonosnak a környezetét rendben kell tartania, összefogással sok mindent el lehet érni;
· a téli sóval kiszórt homok még mindig az útpadkákon fekszik; a téli sónak nagyobb maró hatása volt, mint korábban;

· az Ady Endre utcai, Mártírok úti árokbetemetéssel kapcsolatosan volt egy beadványa; kérdezi, hogy van-e valamilyen elképzelés ez ügyben.
Németh Balázs polgármester kijelenti, hogy

· megvizsgálják a lehetőségét annak, hogy aki ültette és gondozta a fát, kivághatja-e, ezt kissé balesetveszélyesnek tartja;
· az önszerveződés spontán alakul, összefogáson alapul,
· jó ötletnek tartja, hogy ne csak retorzióval éljenek a gondozatlan telkek, házak, tulajdonosok irányában, hanem dicsérettel is a környezetüket szépen rendben tartók felé, ezt meg fogják szervezni;

· a téli homokkal, sóval kapcsolatos válaszadásra megkéri a BÖKK Nkft. ügyvezetőjét,

· a rendetlenek kirekesztésével kapcsolatos felvetéshez hozzáfűzi, hogy az önkormányzaton sok mindent számon lehet kérni, rendeletet tudnak alkotni, hatóságként tudnak fellépni, de ha a közmorál nem változik meg, rendezetlenek maradnak a viszonyok; a közösség megtorlása sokkal hatékonyabb lenne az önkormányzati intézkedésnél.

Krix János helyi lakos megjegyzi, hogy nem erre gondolt, a felszólításoknak van ellene, a közösség kirekesztő hatásáról beszélt.
Németh Balázs polgármester Krix Jánosnak a beadványával kapcsolatos kérdésére válaszolva elmondja, hogy az önkormányzat segít, ha tud, ez esetben inkább közreműködő szerepet tölthet be, az ott élő 4-6 család összefogására, párbeszédére lenne szükség a saját problémájuk megoldásához, mert olyan költséget jelentene az árkok betemetése miatt a víz zárt rendszerben való kivezetése, amelyet az önkormányzat nem tud felvállalni. 
Krix János helyi lakos kijelenti, hogy 12-13 ingatlant érint ez a probléma. A vizes árok a régi térképeken szerepel. Azzal tisztában vannak, hogy magántulajdonon a hivatal nem intézkedhet, de pályázati lehetőség esetén segítséget várnak.
Bailo Amadou képviselő úgy véli, hogy a szennyvízcsatornázás kapcsán megoldódhat a probléma.
Tóth Árpád alpolgármester biztos abban, hogy a szennyvízcsatornába semmiféle talajvizet nem lehet belevezetni. A két utca problémája, miszerint mélyen vannak a telkek, a szennyvízcsatorna megépülésével megoldódhat, mert a kommunális szennyvíz nem fog a talajba kerülni szikkasztó formában. Ott más, költségtakarékos megoldás nincs, mint az, hogy középen, a telkek találkozásánál árkot kell ásni, és nem kell betemetni. A csatornákat próbálják tisztán tartani. Sok helyen a leveleket behúzzák az árokba, az komposztálódik, feltöltődik. Gondot jelent, ha nincs lakossági fegyelem, nincs megfelelő kontroll, amely most megoldódni látszik a nyilvántartás felvezetésével.
A diófával kapcsolatos felvetésre reagálva elmondja, hogy előfordult olyan eset, amikor a közszolgáltatási kft. nevében, idegenek jöttek fát vágni. A törzset elvitték, a fa többi részét otthagyták. Működik a városban fabizottság is, amelynek az a célja, hogy ne kontroll nélkül legyenek kivágva a fák, a zöldben minél kevesebb károkozás történjen, mert ezeket az értékeket meg kell becsülni. 
Barta Tiborné Gáll Ágnes, a BÖKK Nkft. ügyvezetője elmondja, hogy évek óta folyamatos konfliktus alakult ki a fakivágásokkal kapcsolatban, ezért szerették volna minél több szakember véleményét megismerni. A fabizottság valóban működik. 
A közterületen lévők fák állapota halaszthatatlan intézkedést kíván, a 24. órában vannak. 32 nagyméretű fát kellett visszavágniuk, a technikájuk nem megfelelő ehhez. Az emelőkosaras gépkocsijuk maximális emelőmagassága 12 méter. Az évek során nem történt meg az alapos gondozási, ápolási munka, az utólagos beavatkozás szakmai hiba ejtésével járhat. A veszélyes munkálatokat nem végezhetik el. A balesetveszélyes vagy beteg fát azonnal ki kellene vágni. A kivágott fákat nagyrészt a lakosság rendelkezésére bocsátották, közel 70 pótkocsinyi gallyat és ágfát hordtak ki a rászorulóknak, ez nekik magas pluszköltséget jelentett. Ezen felül közel 100 q tűzifát szállítottak ki a beteg fák kivágása kapcsán, amelyet szintén a rászorulóknak juttattak el az Alapszolgáltatási Központtal együttműködve.
A hó-eltakarításnál ugyanazokat az anyagokat használják, mint eddig, de nagyobb mennyiségben. A járdák síkosság-mentesítésénél környezetbarát anyagokat próbáltak ki. A só hatása esetleg ott látszhat jobban, ahol az üzlettulajdonosok, közületek maguk végezték el a síkosság-mentesítést. 
Agócs László helyi lakos, a Bácsalmási Bácska Sport és Ifjúsági Közhasznú Egyesület (a továbbiakban: Bácska SE) elnöke örül annak, hogy társadalmi munka szerepel az elképzelések között, a civil szervezetek ezt eddig is megvalósították. Úgy gondolja, hogy a jelenlegi képviselő-testület megmagyarázhatatlan helyzetet generált a civil szervezetek között a PVSE kiemelt támogatásával. Szerinte a futball nem tömegsport, és nem nevel semmire. Míg a horgászegyesület fenntartja a horgásztavat, a lovas szakosztály a lovas pályát, addig az önkormányzat a PVSE által fenntartott futópálya felújítására pályázott. A futópályát nem kellett volna hagyni elgazosodni véleménye szerint. 
Nem elég, hogy nem támogatja az önkormányzat a Bácska SE-t, még kárt is okoz azzal, hogy inkasszót tett a számlájára, mert a havi 390 Ft-os számlavezetési díj már több mint 40 ezer Ft költséget jelent nekik. Kérdezi, hogy rászolgáltak-e ők erre. 
Szívesen részt vesznek bármilyen összefogásban. A pályázatuk megvalósítása hiba volt. Az együttműködést a Göcsi park projekt kapcsán bizonyították. Eddig is mindent megtettek a lovas pályán megvalósított létesítmény fenntartása, működtetése érdekében. A labdarúgó pályára évi 500 E Ft fűnyírási költséget számoltak el, a Bácska SE-nél évi 46 E Ft üzemanyagköltség merül fel. A PVSE a támogatást nem a gyerekek sportolása érdekében használja fel, hanem a Szerbiából származó futballedző kerül sok pénzbe. 
A Bácska SE 19 M Ft-os kamatmentes kölcsönt kapott az önkormányzattól, amelynek egy részét már visszafizették, és a többi tartozást is kiegyenlítették volna, ha a pályázati támogatást időben megkapják. Az egyesületük ellehetetlenül ebben a helyzetben.

Németh Balázs polgármester szerint a jelenlegi képviselő-testület csak az utolsó félév történéseire tud reagálni, nem tudják, hogy a futópálya gyomosodása mikor kezdődött el. 
Nem ez a képviselő-testület kötötte a Bácska SE-vel a szerződést, de az lejárt, és nekik a szerződés szerint kell eljárniuk.

Bailo Amadou képviselő kijelenti, hogy amikor Agócs Lászlóék voltak a képviselők, 4-5 M Ft-os támogatást nyújtottak a PVSE-nek, most 2,2 M Ft-ot kapott az egyesület. A jelenlegi képviselőknek a futópálya állapotához semmi közük sincs. Nem ez a testület tette kiemeltté a PVSE-t. 

Dr. Bakó Mária Lujza képviselő elmondja, hogy a Fiedler-házban történt beszélgetéskor ígéretet tett az inkasszó havi 1-2 napi felfüggesztésének kérésére, hogy az egyesület ki tudja fizetni a számlavezetési költséget. Ez megtörtént, néhány napra minden hónapban fel van függesztve az inkasszó.
Németh Balázs polgármester kijelenti, hogy a konkrét szerződés nem ennek a fórumnak a témája.

Kiss Zoltán helyi lakos, a Bácska SE tagja elismeri a szerződésük törvényességét, de a problémák elkerülése végett azt tanácsolja, hogy az önkormányzat a PVSE számlájára is bocsásson ki inkasszót, mert nekik is ugyanolyan szerződésük van az önkormányzattal.

Németh Balázs polgármester megjegyzi, hogy a PVSE kölcsönének visszafizetési határidejét meghosszabbította a képviselő-testület.

Agócs László helyi lakos, a Bácska SE elnöke kijelenti, hogy másnap a banktól bankszámlakivonatot fog kérni, és be fogja mutatni, hogy valós a tartozás. Nem ért egyet azzal az ügyintézési móddal, hogy minden hónapban bemenjen a bankba befizetni a számlavezetési díjat és a büntetést. 
Pálmai Zoltán képviselő, a PVSE elnöke úgy véli, hogy a salakpálya kb. 25 év alatt ment tönkre. Ezt a pályát nem szabad feltárcsázni, hengerezést, gyomirtást lehet végezni. Az egyesület 2010. évi költségvetését nem ő készítette el, de tény, hogy 600 E Ft-os fűnyírási költség merült fel, viszont ott hetente kell füvet vágni.
Németh Balázs polgármester felhívja a figyelmet a helyi erőforrásokra. Bácsalmás lakosai több mint 1 Mrd Ft-ot költenek évente élelmiszerre. A munkanélküliség kb. 30 %-os. Ha ezen nem tudnak változtatni, akkor hosszú távon nincs miről beszélniük. Minden erőforrás itt van, a tőke is, a piac is, alapvetően helyben kell megoldani a problémát.
Szünetet rendel el.

A képviselő-testület 19 óra 11 perctől 19 óra 21 percig szünetet tart, majd folytatja a közmeghallgatást.

Németh Balázs polgármester felkéri a jegyzőt a közmeghallgatásra telefonon feltett kérdés megválaszolására.
Dr. Keresztury Monika jegyző elmondja, arról történt érdeklődés, hogy Bácsalmáson milyen a vezetékes ivóvíz minősége, tartalmaz-e arzént és milyen mértékben. A megvalósíthatósági ta-nulmányból pontos értékeket tud mondani, a határérték az arzén esetében 10 µg/l, a mért érték 27 µg/l, az ammóniumnál 1,07 mg/l a mért érték, a határérték 0,5 mg/l, a vasnál a mért érték 230 µg/l, a határérték 200 µg/l, a mangán esetében a mért érték 60 µg/l, a határérték 50 µg/l. 
Az arzénnek több hatása lehet a szervezetre, nagyobb mennyiségben gyorsan ható méreg, és az idegrendszert károsítja. A legtöbb arzént a tengeri élőlények fogyasztásával lehet felvenni, de megtalálható pl. hús, hal, baromfi, gabona és gabonafélékben, müzlikben stb. Az emberi szervezetnek naponta 0,012−0,025 mg arzénre van szüksége. Ismerteti a mangán, a vas és az ammónium emberi szervezetre gyakorolt hatásait, hozzátéve, hogy ezen a vidéken nem jellemző a tengeri élőlények nagy mennyiségben történő fogyasztása. 
Németh Balázs polgármester megjegyzi, hogy a határérték nemrégen még 200 µg/l volt, majd 100 µg/l, ezután 50 µg/l, végül lecsökkentették 27 µg/l-re. 
Tóth Árpád alpolgármester elmondja, hogy 1991-ben létesült a vízműveknél az arzénmentesítő pályázati forrásból, akkor ez 36 M Ft-ba került, az akkor mért érték fele volt a mostaninak. Hozzáértő szakemberek szerint minél jobban tisztítják az ivóvizet, annál több méreg kerül bele. Az ivóvízminőség-javító program megvalósításával a tisztított ivóvizet fognak használni mindenre, nem ez a jó megoldás, nem veszik figyelembe a magyar étkezési szokásokat az uniós szabványok meghatározásánál.
Sütz István helyi lakos nem tudott személyesen eljönni a közmeghallgatásra, megkérte őt a képviselő-testülethez intézett 5 kérdésének, észrevételének ismertetésére, melyek az alábbiak:

· Húsz éve az önkormányzat – az utcalakókkal egyetértésben – bizonyos utcaneveket megváltoztatott, a táblázatos nyilvántartást átadta a földhivatalnak, de mindezek átvezetése ott még nem történt meg. Nem az önkormányzat vétett, de problémát jelent, hogy igény esetén 6,6 E Ft-ért teszi meg az átvezetést a földhivatal.
· A gr. Teleki u. 11. szám alatti hús- és élelmiszerbolt előtt rendezetlenek a viszonyok, lehetőséget kellene teremteni a járművek parkolására. A közterület gondozott, kavicsszórás is történt, hogy ne legyen sár. Kéri, hogy a képviselő-testület tartsa evidenciában a parkoló megépítését, de biztos abban, hogy a mostani költségvetési helyzetben, pályázati támogatás nélkül nem valósítható meg a kialakítása.
· A város több pontjánál, pl. az okmányiroda előtt a járda és a fal találkozásánál gyomosodás kezdődött, amely az oda nem figyelésre vezethető vissza. A gyomosodást meg kell szüntetni.
· A Szt. János utca mindkét oldalán zavartalanul kerékpároznak a kerékpárosok. Csak a déli oldalon van kerékpárút, a másik oldalon zavart okoznak az ott közlekedő gyalogosoknak. Rendészeti kérdésről lévén szó, a közmeghallgatást nyomon követők figyelmét felhívja arra, hogy ne kerékpározzanak az utca északi oldalán lévő járdán.
· A Juhász Gyula utca egyirányú a Szt. János utcától, tábla is jelzi. Problémát jelent, hogy az ABC-bolt parkolójába beálló árubetápláló- és személyautók kihajtanak az egyirányú utcából. Jól látható tábla elhelyezésére lenne szükség az egyirányú közlekedés jelzésére. Véleménye szerint a parkolón túl kellene a táblát elhelyezni, de szakember véleményét kell erről kikérni. 
Bailo Amadou képviselő kijelenti, hogy valóban probléma van a húsbolt előtti parkolással, mert a gyermekorvosi rendelőhöz is sokan várakoznak autókkal, és a homokkal való feltöltésnek is folyamatosnak kellene lennie. A probléma megoldását kéri.
Úgy tudja, hogy egyirányú utcában 10 m-en belül tolatni lehet, a jelzőtábla áthelyezését nem támogatja.

Németh Balázs polgármester kijelenti, hogy e kérdést meg fogják vizsgálni.

Sziráczki Etelka helyi lakos elmondja, hogy az ő ingatlana előtt is áll egy egészséges diófa, amelynek ágai a villanyvezeték útjában vannak. Kifogásolja, hogy a gallyazást végzők csak a középső ágakat vágják le, az oldalsókat kérésre sem. 
December 17-én volt az adventi napok megnyitója, amelyet a szabadban tartottak. Nagyon kevesen vettek részt rajta, mert nagyon hideg volt. Véleménye szerint nem akkor kellett volna értékelni pályázatokat, és 3-3 percnél több időt kellett volna hagyni a lelkészek beszédére. A megnyitót valamely középületben kellett volna megtartani. A szervezést kifogásolja. 
Németh Balázs polgármester kijelenti, hogy levonják a következtetéseket.

Barta Tiborné Gáll Ágnes, a BÖKK Nkft. ügyvezetője eloszlatna egy félreértést. Az elektromos vezetékek körüli gallyazást évek óta nem a közszolgáltatási kft. végzi, hanem a DÉMÁSZ végezteti el alvállalkozókkal, amelyből sok probléma adódik.

Németh Balázs polgármester zárszóként elmondja, hogy az önkormányzat segít, szervez, összefog, de alapvetően a bácsalmási lakosságnak és a vállalkozóknak minden erőforrása megvan ahhoz, hogy szép kulturális, teljes lakossági és szép sportéletet éljenek. Ha tudják, hogy mit akarnak, akkor lehet a fővárosban elérni valamit.
Sziráczki Etelka helyi lakos kérdezi, hogy a saját termékeiket árulhatják-e a piacon.

Németh Balázs polgármester kijelenti, hogy folyamatban van e kérdés megnyugtató rendezése. Több hozzászólás nem lévén megköszöni a részvételt, és a közmeghallgatást 19 óra 50 perckor berekeszti.
K. m. f.

